4 หุ้นอิเล็กฯ ดีดแรง! โบรกชี้เทคนิครีบาวด์ หลังเข้าเขตขายมากไป
4 หุ้นอิเล็กทรอนิกส์ดีดแรง! โบรกชี้สัญญาณเทคนิครีบาวด์ระยะสั้น หลังราคาร่วงหนักเข้าเขตขายมากไป เตือนระวังการเข้าลงทุน เหตุไตรมาส 3-4 ผลงานไม่สดใส
4 หุ้นอิเล็กทรอนิกส์ดีดแรง! โบรกชี้สัญญาณเทคนิครีบาวด์ระยะสั้น หลังราคาร่วงหนักเข้าเขตขายมากไป
1 พ.ย. 2565

ผู้สื่อข่าวรายงานว่า วันนี้ (1 พ.ย.65) ล่าสุด ณ เวลา 14:50 น. ราคาหุ้น บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT อยู่ที่ระดับ 4.90 บาท บวก 0.26 บาท หรือ 5.60% สูงสุดที่ระดับ 4.92 บาท ต่ำสุดที่ระดับ 4.66 บาท ด้วยมูลค่าซื้อขาย 26.07 ล้านบาท
ราคาหุ้นบริษัท ฮานา ไมโครอิเล็คโทรนิคส จำกัด (มหาชน) หรือ HANA อยู่ที่ระดับ 36.25 บาท บวก 1.50 บาท หรือ 4.32% สูงสุดที่ระดับ 36.25 บาท ต่ำสุดที่ระดับ 35 บาท ด้วยมูลค่าซื้อขาย 196.29 ล้านบาท
ราคาหุ้น บริษัท เคซีอี อีเลคโทรนิคส์ จำกัด (มหาชน) หรือ KCE อยู่ที่ระดับ 43.50 บาท บวก 1.50 บาท หรือ 3.57% สูงสุดที่ระดับ 43.50 บาท ต่ำสุดที่ระดับ 42.25 บาท ด้วยมูลค่าซื้อขาย 339.22 ล้านบาท
ราคาหุ้น บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA อยู่ที่ระดับ 600 บาท บวก 20 บาท หรือ 3.45% สูงสุดที่ระดับ 610 บาท ต่ำสุดที่ระดับ 586 บาท ด้วยมูลค่าซื้อขาย 1.39 พันล้านบาท
โดยนายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ลงทุน บล.ยูโอบี เคย์เฮียน (ประเทศไทย) กล่าวว่า กลุ่มชิ้นส่วนอิเล็กทรอนิกส์ปรับตัวขึ้นในลักษระฟื้นตัวขึ้น มองว่าเป็นเทคนิคเคิลรีบาวน์หลังราคาปรับลงไปแรงจนเข้าเขตขายมากเกินไปจึงมีแรงเก็งกำไรระยะสั้นดันขึ้นมาก่อนประกาศงบการเงินไตรมาส 3/65
อย่างไรก็ตาม คงแนะนำให้ระมัดระวังการลงทุนกลุ่มดังกล่าว เพราะคาดว่าผลประกอบการในไตรมาส 3/65 และไตรมาส 4/65 ยังไม่สดใส ซึ่งได้รับผลกระทบจากสหรัฐแบนการนำเข้าสินค้าในอุตสาหกรรม Semiconductor จากจีน และในส่วนของ KCE ยังได้รับผลกระทบจากลูกค้ายุโรปที่เป็นลูกค้าสำคัญลดกำลังการผลิต